|  |  |  |  |  |
| --- | --- | --- | --- | --- |
| |  |  |  |  | | --- | --- | --- | --- | |  | Ιδιωτικό Πολυϊατρείο  **Ι.Α.Ε. ΑΣΚΛΗΠΙΟΣ Έδεσσας**  Φιλ. Εταιρείας 14  582 00 Έδεσσα  Τ. 23810 21870-72  info@asklipiosedessa.gr |  | Ιδιωτικό Πολυϊατρείο  **ΑΣΚΛΗΠΙΟΣ Γιαννιτσών Ι.Α.Ε**  Σταδίου 13  581 00 Γιαννιτσά  Τ. 23820 23728-29  info@asklipiosmedica.gr | |

**Προς:**

Ιατρικό Σύλλογο

Ν. Πέλλης

**Κοιν.:**

ΠΟΣΙΠΥ

ΠΑΣΙΔΙΚ

ΠΟΣΚΕ

ΠΑΝΙΔΙ

Κύριοι,

Το 2013 εφευρέθηκαν τα ληστρικά μέτρα του clawback και rebate με αποκλειστική εφαρμογή στους ιδιώτες παρόχους υπηρεσιών υγείας.

Για λόγους ανεξήγητους οι πάροχοι υγείας δέχθηκαν τα ανωτέρω μέτρα υφαρπαγής, ως να συνομολογούσαν ότι υπήρξαν μοναδικοί υπαίτιοι της βαθιάς γενικότερης κρίσης στη χώρα μας και μάλλον έτσι το εξέλαβαν όλες οι κυβερνήσεις από το 2013.

Αλήθεια είναι ότι οι ιδιώτες πάροχοι ΠΦΥ δέχτηκαν τα clawback και rebate με μοναδικό σκοπό να συμβάλουν στην ανάκαμψη της οικονομίας, κάτι όμως που παρερμηνεύτηκε και εκλήφθηκε ως αδυναμία με αποτέλεσμα τα clawback και rebate πλέον να αποτελούν βασική αιτία μη βιωσιμότητας των ιδιωτών παρόχων ΠΦΥ.

Πράγματι εν έτει 2019 το να παραχωρείς έκπτωση της τάξης του 70% σε τιμές καταλόγου προγενέστερες του 2009, με απλή αριθμητική σημαίνει ότι όποιο εργαστήριο επιβιώνει είτε αποτελεί θαύμα, είτε γνωρίζει καλά την τέχνη έκνομων πράξεων προς όφελός του !!! …

Μετά την πρόσφατη ανακοίνωση του clawback Α’ εξαμήνου 2018, ακόμα και οι τελευταίοι δύσπιστοι κατανοούν ότι η συνέχεια βιωσιμότητας των εργαστηρίων τους είναι ελάχιστη.

Ως εκ τούτου και προκειμένου να έχουμε το δικαίωμα της «απλής διαμαρτυρίας», καλώ όλους τους συναδέλφους να ακολουθήσουν, υπό την αιγίδα του Ιατρικού Συλλόγου, την τριήμερη (23-24-25/5/2019) διακοπή λειτουργίας των εργαστηρίων - ιατρείων τους και να παρακολουθούν στενά τα τεκταινόμενα και τις συναντήσεις των φορέων μας με την κεντρική εξουσία.

Σε καμία περίπτωση η συγκεκριμένη τριήμερη διακοπή λειτουργίας δεν αποτελεί ευκαιρία εκμετάλλευσης συμπτωματικής προεκλογικής περιόδου, αλλά θα πρέπει να αποτελέσει μήνυμα προς τους τέως, νυν και μετέπειτα διοικούντες, ότι οφείλουν να εκτιμούν και να σέβονται τους ασθενείς και τους παρόχους υγείας που αυτοί επιλέγουν.

Δια της παρούσης ενημερώνω τον Ιατρικό Σύλλογο Ν. Πέλλης ότι τα Ιδιωτικά Πολυϊατρεία ΑΣΚΛΗΠΙΟΣ Έδεσσας και Γιαννιτσών, τα οποία εκπροσωπώ, θα παραμείνουν κλειστά το ανωτέρω τριήμερο ως προς τη διενέργεια εξετάσεων και θα διαθέτουν μόνο προσωπικό ασφαλείας στη γραμματεία τους προς ενημέρωση του κοινού.

Καλώ τον Ιατρικό Σύλλογο Ν. Πέλλας, ως φορέα αδειοδότησής μας, να στηρίξει εμπράκτως τις ως άνω ενέργειες.

Επισυνάπτω ανάλογη αφίσα που προτίθεμαι να αναρτήσω στα Πολυϊατρεία ΑΣΚΛΗΠΙΟΣ Έδεσσας και Γιαννιτσών, όπως ακριβώς πράττουν οι υπόλοιποι ιδιώτες πάροχοι της πρωτεύουσας και των άλλων πόλεων της χώρας, αναμένοντας δικές σας ενέργειες.

**Έδεσσα,** 22/5/2019 Με εκτίμηση,

Παύλος Μελισσανίδης  
Πρόεδρος & Δ/νων Σύμβουλος